คืนพื้นผิวจราจร ประชาชนผู้ใช้เส้นทางสัญจรสะดวกมากขึ้น
นายชัชชาติ สิทธิพันธุ์ ผู้ว่าราชการกรุงเทพมหานคร ลงพื้นที่แยกลำสาลีติดตามการคืนพื้นผิวจราจรจากผู้รับเหมาก่อสร้างโครงการรถไฟฟ้าสายสีเหลืองและสีส้ม พร้อมกล่าวว่า วันนี้เป็นการติดตามการคืนพื้นที่ที่ทางผู้รับเหมาได้สัญญาไว้ ซึ่งบริเวณแยกลำสาลีถือเป็นจุดที่มีการจราจรหนาแน่น จึงต้องรีบคืนพื้นผิวจราจรให้ได้เร็วที่สุดเพื่อลดปัญหาการจราจรที่เป็นคอขวด ซึ่งก่อนหน้านี้ได้มีการเปิดสะพานรามคำแหงเพื่อช่วยในการระบายรถไปแล้ว และจากการลงพื้นที่พบว่าผู้รับเหมาได้ดำเนินการคืนพื้นผิวจราจรเป็นที่เรียบร้อย ซึ่งทางผู้ว่าฯ กทม. ได้กำชับเรื่องจัดทำทางม้าลายให้กับประชาชนที่ใช้เส้นทางสัญจร รวมถึงการดูแลท่อระบายน้ำที่ต้องมีการลอกท่อเป็นระยะ ขณะที่ นายไทวุฒิ ขันแก้ว ผู้อำนวยการสำนักโยธา กรุงเทพมหานคร กล่าวถึงแนวทางการเร่งรัดโครงการก่อสร้าง 15 โครงการ ที่ยังล่าช้าอยู่ ว่า ขั้นแรกจะเร่งรัดการคืนพื้นผิวจราจรเพื่อให้ผู้ที่ใช้เส้นทางสัญจรเดินทางได้สะดวกมากขึ้นดูแลเรื่องทำทางม้าลายและไฟสัญญาณจราจร  และเร่งรัดการปิดโครงการ เบื้องต้นมีกำหนดปิดโครงการทางลอดราชพฤกษ์ ในเดือนกันยายน  ส่วนทางลอดจรัญและทางแยกไฟฉาย มีกำหนดปิดโครงการในเดือนสิงหาคม ซึ่งผู้ว่าฯ กทม.  กล่าวว่า จะลงพื้นที่ไปติดตามความคืบหน้าทั้ง 2 โครงการที่กล่าวมา